Gestrande kameelperd vrek op eiland in KrugerwildtuinArgieffoto (Foto: hbieser/Pixabay) ŉ Kameelperd, wat ŉ paar dae lank op ŉ klein eiland in ŉ rivier in die Krugerwildtuin gestrand was, is dood aangetref. SANParke het bevestig die kameelperd is Sondagoggend dood aangetref ná hy ŉ paar dae lank op die eiland in die Olifantsrivier gestrand was. “Kragtens ons beleid sal die karkas net daar gelos word sodat die natuur sy gang kan gaan,” het SANParke bygevoeg. Die kameelperd is vermoedelik al sedert 31 Januarie op die eiland gestrand toe die rivier afgekom het ná reën in die gebied. SANParke se natuurbewaarders het daagliks die kameelperd se toestand gemonitor, maar omdat dit ŉ natuurverskynsel was, wou hulle nie ingryp nie. “Ons sal die kameelperd die geleentheid bied om self die eiland te verlaat,” lui ŉ verklaring. Die watervlakke het egter nie gedaal nie.